អំពើ​ហិង្សា​បន្ត​កើតឡើង​នៅក្នុង​ការ​តវ៉ា​លើ​អណ្តូង​រ៉ែ​នៅ​ភូមា
ក្រសួង​ការបរទេស​សហរដ្ឋ​អាមេរិក​បាន​ប្រាប់​ VOA ថា ​ខ្លួន​មាន​ការ​ព្រួយ​បារម្ភ​​យ៉ាងខ្លាំង​​​អំ​ពី​​សេចក្តី​រាយការណ៍​នៃ​ការ​ស្លាប់​និង​របួស​ក្នុង​អំឡុងពេល​នៃ​ការ​តវ៉ា​នៅឯ​អណ្តូងរ៉ែ​ទង់​ដែង Letpadaung Taung នេះ។
អំពើហិង្សារវាងបាតុករនិងកងកម្លាំងសន្តិសុខបានបន្តកើតមានឡើងលើបញ្ហាផែនការដើម្បីពង្រីកអណ្តូងរ៉ែទង់ដែងដែលគាំទ្រដោយប្រទេសចិន។ ក្រុមបាតុករដែលជំទាស់ប្រឆាំងដល់ការពង្រីកអណ្តូងរ៉ែនេះនិយាយថា ពួកគេនឹងត្រូវគេបង្ខំឲ្យរើទៅទីកន្លែងថ្មីដោយគ្មានបានទទួលសំណងបានត្រឹមត្រូវចំពោះដីរបស់ខ្លួន។ មនុស្សយ៉ាងហោចណាស់២នាក់បានទទួលរងគ្រោះដោយសារអំពើហិង្សានៅសប្តាហ៍នេះ មួយថ្ងៃបន្ទាប់ពីស្រ្តីម្នាក់ត្រូវបានគេសម្លាប់ហើយនិង២០នាក់ទៀត បានរងរបួសនៅឯអណ្តូងរ៉ែ Letpadaung Taung ក្នុងផ្នែកខាងជើងនៃប្រទេសភូមា។ បាតុករដែលជំទាស់នឹងការពង្រីកអណ្តូងរ៉ែនេះដែរនិយាយថា ពួកគេ មានការព្រួយបារម្ភអំពីផលប៉ះពាល់បរិស្ថានដោយសារគម្រោងនេះ។ អ្នកស្រុកម្នាក់ដែលសុំមិនប្រាប់អត្តសញ្ញាណបានប្រាប់ VOA ផ្សាយជាភាសាភូមាថា បាតុករបានប៉ះទង្គិចជាមួយកងកម្លាំងសន្តិសុខដ៏គគ្លើនកាលពីថ្ងៃអង្គារ។ «នៅពេលព្រឹកកងកម្លាំងសន្តិសុខនិងឆ្មាំការពារសន្តិសុខក្រុមហ៊ុន Wan Bao ប្រហែល២ពាន់នាក់បានប៉ុនប៉ងធ្វើរបងលើដីសម្រាប់គម្រោងអណ្តូងរ៉ែនោះ ប៉ុន្តែអ្នកភូមិចង់ឲ្យពួកគេបញ្ឈប់ការប៉ុនប៉ងសាងសង់នេះ។ អ្នកភូមិ២នាក់ មានរបួសធ្ងន់ធ្ងរដែលបណ្តាលមកការបាញ់ប្រហារ»។ Wan Bao ជាក្រុមហ៊ុនចិនដែលប្រតិបត្តិការអណ្តូងរ៉ែទង់ដែង។ នៅក្នុងសេចក្តីថ្លែងការណ៍ដែលបានចេញផ្សាយកាលពីថ្ងៃអង្គារ ក្រុមហ៊ុនបានសម្តែងនូវការអាណិតអាសូរដល់ស្រ្តីម្នាក់ដែលបានស្លាប់នៅក្នុងអំពើហឹង្សាកាលពីថ្ងៃច័ន្ទ។ ក្រសួងការបរទេសសហរដ្ឋអាមេរិកបានប្រាប់ VOA ថា ខ្លួនមានការព្រួយបារម្ភយ៉ាងខ្លាំងអំពីសេចក្តីរាយការណ៍នៃការស្លាប់និងរបួសក្នុងអំឡុងពេលនៃការតវ៉ានៅឯអណ្តូងរ៉ែទង់ដែង Letpadaung Taung នេះ។ ក្រសួងការបរទេសបាននិយាយទៀតថា ខ្លួនបានជំរុញឲ្យភាគីទាំងអស់អនុវត្តនូវការអត់ធ្មត់ ហើយក្រសួងការបរទេសបានអំពាវនាវដល់អាជ្ញាធរភូមាចាំបាច់ធ្វើការស៊ើបអង្កេតជាបន្ទាន់និងប្រកបដោយតម្លាភាពក្នុងអំពើហិង្សានេះ។ លោក Brad Adam នាយកប្រតិបត្តិទទួលបន្ទុកអាស៊ីរបស់អង្គការសិទ្ធិមនុស្ស Human Rights Watch បានប្រាប់ VOA ថា រដ្ឋាភិបាលភូមាចាំបាច់អនុញ្ញាតិឲ្យមានការស៊ើបអង្កេតឯករាជ្យមួយនៅក្នុងការស្លាប់របស់ស្រ្តីម្នាក់ហើយនិងចាប់ជនដៃដល់ឲ្យទទួលខុសត្រូវ៕